L-eks Chief of Staff fl-Uffiċċju tal-Prim Ministru Keith Schembri, qed ikun akkużat b'korruzzjoni, xhieda falza u ffalsifikar u kellu l-assi tiegħu ffriżati - mill-ġdid. Ma' Schembri ġew akkużati ukoll, missieru - Alfio Schembri, Malcolm Scerri - sieħeb ta' Keith Schembri fin-negozju u Robert Zammit. Il-Maġistrat Charmaine Galea ma aċċettatx it-talba ta' ħelsien mill-arrest u wara li qalet illi dawn huma reati serji u ladarba l-investigazzjonijiet għadhom għaddejjin dawn ma jistgħux jingħataw il-ħelsien mill-arrest. Dan ifisser li llejla Schembri, flimkien ma' Scerri, Zammit u ma' missieru jinżammu fil-Faċilità Korrettiva ta' Kordin. L-akkużi fil-każ kontra Schembri huwa mifhum li jduru ma' allegazzjoni li kienu għaddew €650,000 minn Hillman għal għand Keith Schembri, liema pagamenti saru minn kumpaniji u strutturi "sigrieti." L-eks Kap tal-Oppożizzjoni, Simon Busuttil, kien allega li Schembri uża kumpanija f'Ġibilta, jisimha Malmos, kontijiet oħra fl-Iżvizzera u f'Ġibilita u anke kontijiet fil-Bank Pilatus biex għadda flus lil Hillman. Iktar kmieni Brian Tonna, Karl Cini, Manuel Castagna u Katrin Bondin Carter kienu akkużati u ma ngħatawx il-ħelsien mill-arrest.